Aarne Orjatsalo
Aarne Alarik Orjatsalo (vuoteen 1906 Riddelin, 13. lokakuuta 1883 Simo – 1. tammikuuta 1941 New York) oli suomalainen näyttelijä, teatterinjohtaja ja -ohjaaja, seikkailija ja kirjailija. Häntä pidetään yleisesti 1900-luvun alkuvuosien parhaana suomalaisena näyttelijänä, ja hän oli kiinnitettynä Kansallisteatteriin, Tampereen Teatteriin ja Tampereen Työväen Teatteriin. Elokuvarooleja hän ei tehnyt.
Anne Aarnio
Anne Aarnio (s. 1947 Helsinki) on suomalainen kirjailija, joka kirjoitti nuorten fantasiakirjan "Lintukansan poika" (WSOY, 1978). Kirjassa kolmetoistavuotias Jarinka karkotetaan vuorilta pilvien alaiseen laaksoon, mistä hän löytää turvapaikan. Laakson kansan elämää painaa kuitenkin uhka. Romaani oli yksi varhaisimpia nykyaikaisia suomalaisia fantasiaromaaneja, ja siinä on nähtävissä kirjoitusajankohdan kylmän sodan maailmantilanteen vaikutusta.